**Z Á P I S N I C A**

**zo zasadnutia Rady rodičov Občianskeho združenia Sliačske pramene**

**zo dňa 11. 1. 2018**

**Prítomní:** podľa prezenčnej listiny – celkom 13 zástupcov tried

 Mgr. Katarína Krutá, riaditeľka ZŠ Andreja Sládkoviča

**Program zasadnutia:**

Otvorenie

1. Informácie o príspevku rodičov
2. Prehodnotenie nasledovného vyberania príspevku rodičov
3. 2. vystúpenie detí ŠKD
4. Informácie o skončení spolupráce s MŠ SNP Sliač
5. Návrhy a podnety zástupcov tried
6. Diskusia

Záver

**Otvorenie**

Zasadnutie otvorila a prítomných privítala predsedníčka Rady rodičov Martina Kuzmová.

**K bodu 1**

V školskom roku 2017/2018 bolo v rámci príspevku rodičov do združenia vyzbieraných 2 590,- eur, čo je o 60,- eur menej ako minulý školský rok.

**K bodu 2**

Pani Púpalová vzniesla námietku k vyberaniu príspevku rodičov do združenia. Triedni učitelia nemajú oprávnenie a ani povinnosť tieto príspevky vyberať, pretože to nie je v ich náplni práce. Počas diskusie prítomní prehodnotili iné spôsoby vyberania príspevku (internet banking, odovzdávanie príspevku zástupcovi triedy v Rade rodičov). V minulosti však pri takejto forme výberu príspevku bola vyzbieraná len 1/5 príjmu.

Do diskusie vstúpila pani riaditeľka ZŠ. Vie, že triednych učiteľov nič neoprávňuje tieto príspevky vyberať, ale ona ako riaditeľka v tom problém nevidí a verí tomu, že ani učitelia nie. Z vyzberaných príspevkov bývajú zakúpené drobné odmeny pre žiakov reprezentujúcich školu a zaplatená účasť žiakov na výchovných koncertoch, ktoré si ona z rozpočtu školy nemôže dovoliť prefinancovať. Učebné pomôcky, ktoré nie sú podporené z príspevkov združenia, sa vždy snaží dofinancovať z rozpočtu školy či iných grantov. To znamená, že je aj v záujme triednych učiteľov tieto príspevky vyberať.

O zachovaní terajšieho spôsobu vyberania prítomní hlasovali nasledovne: 12 za, 1 proti

**K bodu 3**

V minulom školskom roku bol dňa 26. 4. 2017 zorganizované benefičné vystúpenie detí navštevujúcich ŠKD. Z vyzbieraného dobrovoľného vstupného vo výške 1,- euro boli zakúpené pomôcky a kostýmy do ŠKD. Predsedníčka dala prítomným priestor na vyjadrenie, či takéto podujatie bude Rada rodičov zastrešovať aj tento rok.

Diskusia o podujatí sa týkala predovšetkým výšky vstupného (niektorým prítomným sa zdalo 1,- euro málo) a či ho nechať na dobrovoľnej báze, alebo vyberať od všetkých divákov. V tom prípade vystúpenie nemôže byť benefičné. V hlasovaní (12 za, 1 sa zdržal) bolo odsúhlasené jednotné vstupné 2,- eurá.

Vystúpenie bude prezentované nasledovne: Vystúpenie detí na podporu rozvoja ŠKD. Na plagáte k podujatiu by malo byť jasne naformulované na čo budú prostriedky z vyzbieraného vstupného použité. Predsedníčka Rady rodičov sa bude snažiť, podobne ako v minulom roku, zabezpečiť priestory Kina Hron od Mestského kultúrneho strediska bezplatne. O termíne vystúpenia bude predsedníčka Rady rodičov informovať zástupcov tried e-mailom.

**K bodu 4**

Materská škola SNP v Sliači si založila vlastné Občianske združenie a má oprávnenie na vyberanie 2% daní z príjmu. Tým sa ukončuje jej spolupráca s OZ Sliačske pramene dohodnutá v roku 2015. MŠ SNP bolo poukázaných už 1 050,- eur. OZ Sliačske pramene má ešte záväzky voči MŠ SNP vo výške 200,- eur. Prítomní jednohlasne schválili poskytnutie uvedenej sumy MŠ na nákup pomôcok v súlade so stanovami OZ Sliačske pramene.

**K bodu 5**

V diskusii boli preberané nasledovné témy:

*Balíčky pre deti na MDD:*

Príspevok na balíčky pre deti na MDD bol schválený na zasadnutí Rady rodičov 19. 9. 2017. Hovorilo sa o pristúpení na zdravšiu alternatívu, t. j. sladkosti nahradiť jablkom. Prítomní sa v diskusii zhodli, že deti viac poteší sladkosť a ovocie by mohlo skončiť v koši.

Pani Mikušková predniesla, že rodičia sa pýtali, prečo perník na Mikuláša nedostali všetky deti. Rodičom vysvetlila, že na základe rozhodnutia Rady rodičov ich dostali len tie deti, ktorých rodičia uhradili príspevok do združenia.

Diskutovalo sa o tom, či toto rozhodnutie neprehodnotiť a dávať sladkosť každému dieťaťu. Z diskusie vzišlo, že takto mnohí rodičia začnú zneužívať to, že ich dieťa aj tak dostane všetko a nezaplatením príspevku ich dieťa nebude nijako krátené. To, že sa balíčky budú dávať len deťom, ktorých rodičia príspevok uhradia, podporila aj pani riaditeľka ZŠ.

*Veľké prestávky na školskom dvore:*

Pani Mikušková predniesla sťažnosť rodičov na trávenie veľkých prestávok na školskom dvore aj v zimnom období. Pani riaditeľka ZŠ vysvetlila, že išlo o návrh učiteľov 1. stupňa a bol odsúhlasený na porade učiteľov ZŠ. Učiteľky sa zaručili, že dohliadnu na to, aby deti boli riadne oblečené. Náhodné kontroly ukázali, že tomu tak je a pre deti je to z hľadiska otužovania prospešné.

*Príspevky do združenia:*

Predsedníčka Rady rodičov na základe kontroly vyzbieraných príspevkov zistila, že nájdu sa aj také rodiny, v ktorých sa deti odvolávajú na svojich súrodencov, že zaplatili v inej triede (starší na mladšieho a naopak) a nestalo sa tak. Vie, že niekedy je pre niektorých rodičov ťažké ustriehnuť si zaplatenie všetkých poplatkov na začiatku školského roka a môže sa stať, že na úhradu zabudnú.

Na prítomných apelovala, že ak zastávajú funkciu zástupcu triedy v Rade rodičov, mali by to byť priamo oni, kto ide príkladom a príspevky v hodnote 10,- eur každoročne platia. Vie, že ide o dobrovoľný príspevok, avšak vyvstáva otázka, či sú v takomto prípade oprávnení zástupcovia tried neplatiaci príspevok rozhodovať kam budú finančné prostriedky združenia smerovať. Činnosť Rady rodičov by sa nemala zamieňať so sponzorovaním jednej triedy.

Pani Kamoďová prítomných vyzvala, aby svojich triedach robili osvetu a informovali rodičov, čo všetko sa podarilo z týchto prostriedkov zakúpiť.

*2% dane:*

Podobne ako v minulom roku by mali zástupcovia tried robiť osvetu a informovať rodičov v triedach o možnosti poukázať 2% dane z príjmov v prospech OZ Sliačske pramene. Pani Beličková sa bude snažiť zabezpečiť dostatočný počet kópií žiadostí, tak aby ich dostalo každé dieťa v škole.

Predsedníčka Rady rodičov v minulosti oslovila viacero firiem v okolí Sliača, aby poukázali 2% dane OZ Sliačske pramene. Spoločnosť Continental takto poukázala 1 000,- eur. Prítomných vyzvala, aby sa pokúsili nejaké firmy osloviť aj oni.

*Výzvy v oblasti kultúry, vzdelávania, športu:*

Predsedníčka Rady rodičov vyzýva zástupcov tried, aby sledovali aj výzvy na podporu rozličných aktivít v súlade so stanovami OZ Sliačske pramene, ktoré by mohli smerovať k získaniu finančných prostriedkov na podporu jeho činnosti.

*Poďakovanie pani riaditeľky ZŠ:*

Pani riaditeľka poďakovala všetkým, ktorí do združenia prispeli. Rodičov prosí aj o morálnu podporu školy a užšiu spoluprácu školy s rodičmi. Mnohé z projektov, ktoré škola podáva má aj takúto oblasť. Verí, že sa nájdu rodičia, ktorí školu aj touto formou podporia a zúčastnia sa na jej aktivitách. Určite to má pozitívny dosah aj na deti, ktoré tak budú vidieť záujem rodičov o ne.

Členov Rady rodičov poprosila o:

* väčšiu podporu žiackeho parlamentu, ktoré pripravuje akcie pre všetkých žiakov ZŠ a len z prostriedkov, ktoré im odsúhlasí Rada rodičov;
* príspevok z fondu združenia na kvet pre vyučujúcim ku Dňu učiteľov.

*Informovanie rodičov v triedach:*

Mnohí zástupcovia tried v Rade rodičov nemajú kontakt na rodičov v triede a nemajú ich ako informovať o zasadnutiach Rady rodičov a iných dôležitých informáciách, napr. o možnosti preukázať 2% dane, o pripravovanom vystúpení detí ŠKD a i. Triedni učitelia z dôvodu ochrany osobných údajov emaily rodičov ani poskytovať nemôžu. Triedny zástupca môže rodičov požiadať o súhlas na poskytnutie e-mailovej adresy rodičov triednou učiteľkou, prípadne požiadať triedneho učiteľa o preposlanie informácie rodičom.

*Prerozdeľovanie detí do 5. ročníkov:*

Pani riaditeľka ZŠ odpovedala na otázku týkajúcu sa prerozdeľovania detí pri prechode na 2. stupeň. Prerozdeľovanie detí sa uskutočňuje na základe povahových charakteristík detí a toho, ako spolu deti v triedach na 1. stupni vychádzajú. Nejde z ich strany o zásadný zásah do vzťahov a väzieb detí, ale robia sa v prospech skvalitnenia vyučovacieho procesu.

*Cvičná kuchynka:*

Pani riaditeľka ZŠ informovala, že kuchynka sa začne budovať na jar 2018. Stavebné úpravy by sa mali vykonať s finančnou podporou mesta a prostriedky schválené na zasadnutí Rady rodičov 19. 9. 2017 vo výške 2 500,- eur budú použité na vybavenie.

**Záver**

Predsedníčka Rady rodičov prítomným poďakovala za účasť na zasadnutí.

V Sliači, 12. 1. 2018

Zapísala:

Michaela Mikušková .........................................

Overovatelia:

Andrea Bullová .........................................

Michaela Luptáková .........................................